KOMORA OPATROVATELIEK   
SLOVENSKA

Fedákova 5, 841 02, Bratislava

Vážený pán minister

Milan Krajniak

Ministerstvo práce, sociálnych vecí a rodiny SR

Špitálska 4

816 43 Bratislava

V Bratislave, dňa 14. 09. 2020

**Vážený pán minister,**

reforma sociálneho systému, avizovaná MPSVaR SR, neustále rezonuje medzi opatrovateľmi a ľuďmi opatrujúcich svojich blízkych ZŤP, respektíve ľudí, ktorí sú odkázaní na ich pomoc. Z dôvodu nedostatku informácií o pripravovanej reforme, máme záujem o dialóg. Chceme sa aktívne sa podieľať na tomto návrhu a pripomienkovať ho, ako jeden zo subjektov, ktorého sa táto reforma bytostne dotýka. Proces prípravy reformy by mal mať časový plán, ktorý umožňuje urobiť sociálnu reformu na základe facilitovaného a participatívneho dialógu, za účelom dosiahnutia konsenzu a argumentácie všetkých zúčastnených strán.

O argumenty opatrovateliek a opatrovateľov ste zatiaľ neprejavili záujem. Dnes, keď už existuje Komora opatrovateliek Slovenska, ktorá má po pol roku existencie počiatočnú členskú základňu a svojich riadne zvolených zástupcov, je na koho sa obrátiť.

**Žiadame Vás preto, aby zástupcovia KOS bol prizvaní do pracovnej skupiny na tvorbu systémových zmien v sociálnej oblasti a žiadame Vás tiež o osobné prijatie, lebo radi by sme priamo od Vás dostali odpovede na otázky súvisiace s pripravovanými legislatívnymi zmenami v sociálnej reforme:**

* bude súčasťou reformy aj reforma posudkového systému?
* na základe akých kritérií by mali byť posudzované potreby osoby s ŤZP pre rôznych poskytovateľov ZSS
* budú zohľadnené štandardy kvality života?
* bude úprava počtu personálu na zabezpečenie tejto kvality?
* akým spôsobom budú riešené ostatné peňažné príspevky ? Napríklad na zakúpenie pomôcok uľahčujúcich manipuláciu s imobilnou osobou
* ako bude riešená otázka zdravotného a sociálneho poistenia pre osoby , ktoré poskytujú pomoc a podporu osobám so ZŤP ?

**Vážený pán minister, dovoľte, aby sme do dialógu vstúpili proaktívne a preto si dovoľujeme poslať Vám Otvorený list vláde SR, ktorej ste ako minister súčasťou, v ktorom deklarujeme požiadavky, ktoré by mala reforma sociálneho systému podľa nášho názoru akceptovať.**

Veríme, že nás prijmete na osobné stretnutie aj do pracovnej skupiny a dúfame, že názory

tých, čo sa denne starajú o potreby  odkázaných občanov budú pre Váš postoj a celú reformu dôležité. Lebo bez ich akceptácie a celkovo bez dialógu a snahy pochopiť pohľad všetkých zúčastnených, nemôže byť ani návrh reformy a ani reforma ako taká plnohodnotná.

Príloha: **Otvorený list KOS vláde SR a poslancom NR SR, schválený VZ KOS dňa 11.9. 2020**

S úctou

Dana Grafiková, predsedníčka KOS

......................................................

Jaroslav Servátka, člen predsedníctva KOS

........................................................